‘Renosterstroper’ doodgeskiet; nog 3 vas | Maroela Media
ŉ Vermeende renosterstroper is doodgeskiet tydens ŉ skietgeveg tussen ŉ groep verdagtes en lede van die polisie se teenstropingtaakspan in Hluhluwe in KwaZulu-Natal.
Brig. Vishnu Naidoo, woordvoerder van die polisie, het gesê die teenstropingtaakspan het inligting ontvang dat ŉ groep mans met ŉ bakkie van Melmoth na Hluhluwe sou ry om renosters te stroop. Die beamptes het Saterdag die bakkie op die R22 opgemerk en vir die bestuurder aangedui dat hy van die pad af moet trek.
“Pogings om die voertuig tot stilstand te bring was egter tevergeefs en die verdagtes het weggejaag. Dit het tot ŉ hoëspoed-jaagtog en ŉ skietgeveg tussen die verdagtes en polisie gelei,” het Naidoo gesê.
Die skietgeveg het daartoe gelei dat die verdagtes se voertuig van die pad af gery het en drie verdagtes is op die plek in hegtenis geneem. ŉ Vierde verdagte, wat ook ŉ polisiekonstabel was, is tydens die skietgeveg doodgeskiet en die ander drie verdagtes is gewond.
Naidoo het gesê ŉ .303-jaggeweer waarvan die reeksnommer afgevyl is, ammunisie, ŉ knaldemper, ŉ 9 mm-pistool, twee byle en ander toerusting is in die bakkie gevind. Die polisie het op die inhoud van die voertuig en die bakkie beslag gelê.
“Die drie verdagtes is tans in die hospitaal onder polisiebewaking. Hulle sal waarskynlik aangekla word van poging tot moord, onwettige besit van vuurwapens en ammunisie en oortreding van die verkeerswet,” het Naidoo gesê.
Man kritiek ná skok by kragstasie
goeie nuus storie
Welgedaan! Goeie werk van die teenstropingtaakspan.
Bingo!! Dis mos nou die dinge hanteer moet word.
Dis mos nou goeie werk! Dis ontsettende harde werk! Baie dankie aan die mense se vinnige optrede om die stropers vas te vat.